Blackpink

Blackpink (, tyyliteltynä BLACKPINK tai BLΛƆKPIИK) on YG Entertainmentin perustama eteläkorealainen tyttöbändi. Sen neljä jäsentä ovat Jisoo, Jennie, Rosé ja Lisa. Monet tiedotusvälineet ovat kutsuneet yhtyettä maailman suurimmaksi tyttöbändiksi. Se on Spotifyn historian striimatuin tyttöbändi, jonka kappaleita on kuunneltu yli 13 miljardia kertaa.

Blackpink julkaisi elokuussa 2016 ensimmäisen singlealbuminsa Square One. Yhtye julkaisi kesäkuussa 2017 digitaalisena singlen ”As If It’s Your Last”. Yhtyeen ensimmäinen maailmankiertue, In Your Area, järjestettiin vuosina 2018–2020, ja siitä tuli korealaisten tyttöbändien historian tuottoisin kiertue. Blackpink teki vuonna 2020 yhteistyötä Lady Gagan ja Selena Gomezin kanssa. Se myös julkaisi ensimmäisen koreankielisen studioalbuminsa The Album. Syyskuussa 2022 ilmestyi toinen studioalbumi Born Pink, jota seurasi toinen, vuoden kestänyt maailmankiertue Born Pink World Tour. Heinäkuussa 2025 yhtye aloitti kolmannen maailmankiertueensa, Deadline World Tourin.

Blackpinkin kappaleen ”How You Like That” musiikkivideosta tuli Youtuben historian katsotuin video ensimmäisen vuorokauden aikana. Yhtye voitti ensimmäisenä vain naisista koostuvana K-pop-yhtyeenä MTV Video Music Awards -palkinnon, kun ”How You Like That” valittiin vuoden 2020 kesäkappaleeksi. Born Pink -albumilla esiintyneestä kappaleesta ”Pink Venom” tuli Spotifyssä vuonna 2022 eniten striimattu naisartistin kappale. Blackpink on julkaissut kolme kappaletta, jotka ovat nousseet Billboard Global 200 -listan kärkeen. Niistä viimeisin on vuonna 2025 julkaistu ”Jump”.

 Historia 
 Perustaminen ja debyytti (2011–2016) 
pienois|Blackpink marraskuussa 2016 Melon Music Awards -tapahtumassa.

Blackpink muodostui eteläkorealaisen levy-yhtiön YG Entertainmentin kautta. Yhtiö järjestää muiden suurten eteläkorealaisten levy-yhtiöiden tapaan sisäisiä harjoitusohjelmia, joissa koulutetaan tulevia artisteja. Harjoitusohjelmiin hakeutuu usein nuoria, yleensä esiteini- tai teini-ikäisiä. He harjoittelevat tyypillisesti noin neljä vuotta laulamista, tanssia ja muita esiintymistaitoja ennen debyyttiä.

Harjoittelijat esittivät kuukausittain sekä soolo- että ryhmäkappaleen koreografioineen YG Entertainmentin johdolle ja tuottajille. Samalla harjoittelijat sijoitettiin uusiin kokoonpanoihin, ja lopulta uuden yhtyeen jäsenet – Jisoo, Jennie, Rosé ja Lisa – sijoitettiin samaan ryhmään. Ryhmä harjoitteli lähes kuusi vuotta levy-yhtiön alaisuudessa, kunnes kesäkuussa 2016 paljastettiin tulevan yhtyeen lopullinen kokoonpano ja Blackpink-nimi. YG Entertainment pyrki tekemään uudesta yhtyeestä maailmankuulun. Tämän vuoksi siihen valittiin myös Etelä-Korean ulkopuolella syntyneitä harjoittelijoita. Lisa on syntynyt Thaimaassa ja Rosé Uudessa-Seelannissa.

Blackpinkin mukaan YG Entertainmentin harjoitteluohjelma oli hyvin vaativa, ja he ovat kuvailleet harjoittelualuetta sisäoppilaitokseksi. Harjoittelijoilta edellytettiin tiukkaa kurinalaisuutta, eikä heidän sallittu käyttää alkoholia, tupakoida tai hankkia tatuointeja. Yhtye on sittemmin kertonut, että harjoittelua oli päivittäin 14 tuntia. Nimivaihtoehtoja yhtyeelle olivat myös Pinkpunk, tai Babymonster. Blackpinkistä tuli levy-yhtiön ensimmäinen tyttöbändi seitsemään vuoteen sitten 2NE1-tyttöryhmän. 

Blackpink julkaisi 8. elokuuta 2016 ensimmäisen singlealbuminsa Square One. Se sisältää kaksi hip-hop-kappaletta: ”Boombayah” ja ”Whistle”. Myöhemmin saman kuun aikana Blackpink esiintyi suositussa eteläkorealaisessa Inkigayo-musiikkiohjelmassa ja esitti albumin Square One molemmat kappaleet. Marraskuussa julkaistiin toinen singlealbumi, Square Two. Se sisältää kolme kappaletta: ”Playing with Fire”, ”Stay” ja akustinen version kappaleesta ”Whistle”. ”Playing with Fire” sijoittui Canadian Hot 100 -listalla sijalle 92. Sen myötä Blackpinkistä tuli ensimmäinen K-pop-tyttöryhmä, joka esiintyi kyseisellä listalla.

 Ensimmäinen maailmankiertue, EP-levyt ja julkisuuden kasvu (2017–2019) 
pienois|vasen||Blackpink tammikuussa 2018 Seoul Music Awards -tapahtumassa.

Tammikuussa 2017 Blackpink ilmoitti fanikuntansa kutsumanimen olevan ”Blink”, joka muodostuu yhtyeen nimen sanoista Black ja Pink. Yhtye julkaisi myöhemmin 22. kesäkuuta ensimmäisen digitaalisena julkaistun singlensä ”As If It’s Your Last”. Musiikkivideo keräsi Youtubessa yli 13 miljoonaa katselukertaa vuorokaudessa, mikä oli tuolloin ennätys K-pop-yhtyeelle. Kappale erottui yhtyeen aiemmista julkaisuista ja edustaa enemmän ryhmän ”Pink”-puolta, joka on pirteämpi ja värikkäämpi. Yhtye teki Japanin-debyyttinsä elokuussa 2017 julkaistulla EP:llä Blackpink, joka sisälsi yhtyeen viisi ensimmäistä kappaletta japaninkielisinä versioina. Levy julkaistiin uudelleenpakattuna 29. maaliskuuta 2018.

Blackpink julkaisi 15. kesäkuuta 2018 ensimmäisen koreankielisen EP:nsä eli minialbuminsa, Square Up. Se nousi Billboard 200 -listan 40. sijalle, josta tuli listan kaikkien aikojen ennätys vain naisista koostuvien yhtyeiden keskuudessa. Levy sisälsi neljä uutta kappaletta, jotka olivat ”Ddu-Du Ddu-Du”, ”Forever Young”, ”Really” ja ”See U Later”. Ensimmäinen kappale ”Ddu-Du Ddu-Du” sijoittui Billboard Hot 100 -listalla 55. sijalle, mikä oli ennätys eteläkorealaisyhtyeelle. Kappale sai ensimmäisen vuorokauden aikana 36,2 miljoonaa katselukertaa, ja tammikuuhun 2019 mennessä siitä oli tullut katsotuin K-pop-musiikkivideo yli 620 miljoonalla katselukerralla. Blackpink sai samana vuonna ”Ddu-Du Ddu-Du”-kappaleellaan Recording Industry Association of American myöntämän kultasertifikaatin historian ensimmäisenä eteläkorealaisena tyttöyhtyeenä. Minialbumin myötä Blackpink nousi ensimmäisenä K-pop-tyttöbändinä Billboardin ”Emerging Artists” -listan kärkeen. 

Blackpink aloitti marraskuussa 2018 Soulista ensimmäisen maailmankiertueensa, In Your Area. Yhtye julkaisi huhtikuussa 2019 toisen koreankielisen EP:nsä Kill This Love. Se sisälsi neljä uutta kappaletta sekä ”Ddu-Du Ddu-Du” -remixin, ja single ”Kill This Love” menestyi 27 maan singlelistoilla. Maailmankiertue In Your Area päättyi vuoden 2020 alussa, ja siitä tuli korealaisten tyttöbändien historian tuottoisin kiertue.

 Ensimmäinen albumi ja yhteistyökappaleet (2020–2021) 
pienois|Blackpink vuonna 2021.

Blackpink teki toukokuussa 2020 yhteistyötä yhdysvaltalaisen Lady Gagan kanssa. He julkaisivat kappaleen ”Sour Candy”, joka esiintyy Gagan kuudennella studioalbumilla Chromatica. Kappale nousi Hot 100 -listalla 33. sijalle ja Yhdysvalloissa eteläkorealaisten tyttöbändien listaykköseksi. Lähes kahta kuukautta myöhemmin julkaistu kappale ”How You Like That” nousi niin ikään 33. sijalle. Kappale sai Youtubessa ensimmäisen vuorokauden aikana ennätykselliset 86 miljoonaa katselukertaa.

Blackpink voitti elokuussa historian ensimmäisenä vain naisista koostuvana K-pop-yhtyeenä MTV Video Music Awards -palkinnon, kun ”How You Like That” valittiin vuoden kesäkappaleeksi. Blackpink julkaisi saman kuun aikana kappaleen ”Ice Cream” yhteistyössä yhdysvaltalaislaulaja Selena Gomezin kanssa. Kappale nousi Hot 100 -listalla 13. sijalle.

Blackpink julkaisi lokakuussa ensimmäisen koreankielisen studioalbuminsa, kahdeksan kappaletta käsittävän The Album. Albumin kolmas single ja nimikappale ”Lovesick Girls” julkaistiin samaan aikaan albumin kanssa. Gomezin kanssa julkaistu ”Ice Cream” on yksi albumin kappaleista. The Album myi yhdessä päivässä 590 000 kopiota, mikä oli enemmän kuin yksikään korealaisen tyttöbändin albumi oli myynyt ensimmäisen viikon aikana. Albumi myi yli miljoona kopiota, mikä teki siitä ensimmäisen eteläkorealaisen tyttöbändin albumin, joka saavutti tämän myyntimäärän. Se nousi toiselle sijalle Billboard 200 -listalla ja Britannian albumilistalla. Seuraavana vuonna albumista ilmestyi Japanin-painos, jossa neljä sen kappaletta oli käännetty japaniksi. 

Tammikuussa 2021 Blackpink piti ensimmäisen täysin verkossa järjestetyn konserttinsa, The Show’n. Konserttiin ostettiin noin 280 000 Youtube-jäsenyyttä ympäri maailmaa. Konsertti oli tarkoitus järjestää joulukuussa 2020, mutta ajankohtaa siirrettiin kuukaudella Etelä-Korean antamien koronavirusrajoitusten vuoksi.

 Born Pink ja pääesiintyminen Coachellassa (2022–2023) 
pienois|vasen|Blackpink esiintymässä Coachella-festivaalissa vuonna 2023.

Blackpink julkaisi elokuussa 2022 ”Pink Venom” -kappaleen, jonka musiikkivideosta tuli historian eniten katselukertoja ensimmäisen vuorokauden aikana saanut musiikkivideo. Youtube vahvisti, että kappale keräsi tänä aikana yli 90 miljoonaa katselukertaa. Kappaleesta tuli Spotifyssä vuoden 2022 eniten striimauksia saanut naisartistin kappale. Lisäksi ”Pink Venom” nousi Australian singelistan ARIA Chartsin kärkeen, ja Blackpinkistä tuli ensimmäinen sijan saavuttanut K-pop-yhtye.

Blackpinkin toinen albumi, Born Pink, julkaistiin 16. syyskuuta 2022 ja sisältää kahdeksan kappaletta. Sen pääsingle on aiemmin julkaistu ”Pink Venom” ja toinen single ”Shut Down” julkaistiin samana päivänä albumin kanssa. Se nousi yhtyeen ensimmäisenä kappaleena Billboard Global 200 -listan ensimmäiseksi. Aiemmin julkaistu ”Pink Venom” nousi lokakuussa niin ikään listan ensimmäiseksi. Albumi nousi Billboard 200 -listan kärkeen, ja siitä tuli ensimmäinen vain naisista koostuvan yhtyeen albumi, joka saavutti ykkössijan vuoden 2008 jälkeen, jolloin Danity Kane pääsi sinne albumillaan Welcome to the Dollhouse. Blackpinkistä tuli historian kolmas K-pop-yhtye, jonka albumi nousi Billboard 200 -listan kärkeen BTS:n ja Stray Kidsin jälkeen. Born Pink on pääosin englanninkielinen, toisin kuin muut kärkeen päässeet koreankieliset albumit.

Albumia seurasi yhtyeen toinen maailmankiertue Born Pink World Tour, joka kesti syyskuuhun 2023 saakka. Born Pink World Tour oli historian tuottoisin aasialaisen artistin kiertue. Lisäksi se ohitti Spice Girlsin ennätyksen tullen historian tuottoisammaksi naisyhtyeen kiertueeksi. Blackpink oli yksi pääesiintyjistä vuoden 2023 Coachella-festivaalissa. Kyseessä oli ensimmäinen kerta, kun Coachellan pääesiintyjänä oli aasialainen artisti.

 Kolmas maailmankiertue (2023–) 
pienois|Blackpink esiintymässä elokuussa 2025 Milanossa Deadline World Tour -maailmankiertueensa aikana.

Blackpink julkaisi elokuussa 2023 kappaleen ”The Girls”, joka oli lisätty 23. elokuuta mobiilipeliin Blackpink The Game (julkaistu toukokuussa 2023). Blackpinkin alkuperäinen sopimus YG Entertainmentin kanssa päättyi saman kuun aikana, ja yhtyeen lopettamisesta alkoi kiertää huhuja. Sopimus kuitenkin uusittiin myöhemmin joulukuussa. YG Entertainmentin perustaja Yang Hyun-suk tiedotti heinäkuussa 2024, että Blackpink tekee paluun vuoden 2025 maailmankiertueellaan. Helmikuussa 2025 tiedotettiin, että yhtyeen kolmas maailmankiertue Deadline World Tour käynnistyy 5. heinäkuuta. 

Yhtye julkisti kiertueen alettua ”Jump”-kappaleen, jonka virallinen musiikkivideo julkaistiin Youtubessa 11. heinäkuuta. Siitä tuli yhtyeen kolmas kappale, joka nousi Billboard Global 200 -listan kärkeen. Listan ykkössijan se saavutti 123 miljoonalla striimauksella ja 14 000 myydyllä kappaleella. Lisäksi kappale oli Hot 100 -listalla kymmenen viikon ajan, mikä teki siitä Blackpinkin pisimpään listalla olleen kappaleen ja teki Blackpinkistä viidennen K-pop-yhtyeen, joka on saavuttanut listalla vastaavan menestyksen. Ennen ”Jumpin” julkaisua jokainen yhtyeen jäsen julkaisi sooloalbumeja, joista monet saivat merkittävää kaupallista menestystä. Yhtyeen jäsenten soolotoiminta ei ole YG Entertainmentin sopimuksessa, vaan jäsenet toimivat erillään. Blackpink julkaisi 27. helmikuuta 2026 EP-levyn Deadline.

 Yhtyekuva 
 Musiikkityyli 
pienoiskuva|Blackpink vuonna 2019.Vasemmalta oikealle: Rosé, Jennie, Lisa ja Jisoo.

Blackpinkin musiikki yhdistelee pääosin elektronista tanssimusiikkia, hip-hopia ja trappia. Yhtyeen sanat ja esiintyminen pohjautuvat K-popissa esiintyneeseen ”girl crush” -konseptiin, jossa ihannoidaan itsevarmoja ja voimaantuneita naisia. Time-lehti kommentoi vuonna 2019: ”Suuri osa yhtyeen viehätyksestä perustuu heidän voimakkuuteensa, joka syntyy rohkean räppäyksen, voimakkaan laulamisen ja tyylikkään ulkoasun yhdistelmästä.”

 Suosio ja vaikutus 
pienois|Blackpink esiintymässä Amsterdamissa vuonna 2019.

Monet tiedotusvälineet, mukaan lukien Rolling Stone, NPR ja BBC, ovat lukeneet Blackpinkin maailman suurimmaksi tyttöbändiksi. Lisäksi The New York Times ja Billboard ovat kutsuneet yhtyettä ”K-popin kuningattariksi”. Ilta-Sanomat kutsui Blackpinkiä vuonna 2020 ”tyttöbändien kruunaamattomaksi kuningattareksi”. Blackpink ja BTS olivat vuonna 2023 kansainvälisesti suosituimmat korealaisyhtyeet. 

Blackpink valittiin vuonna 2022 Time-lehden toimesta vuoden viihdyttäjäksi. Yhtye esiintyi vuonna 2019 Forbesin 30 Under 30 Asia -listalla. Pop-kulttuurikriitikko Kim Do-heon kommentoi vuonna 2024, että Blackpink on muuttanut käsityksiä K-pop-artistien asemasta maailmalla. Hän totesi: ”Blackpink on herättänyt huomiota näyttämällä imagoa ja esiintymisiä, jotka ovat todellisten poptähtien maineen veroisia”. Britannialaisen yleisradioyhtiö BBC:n mukaan Blackpink lukeutuu Etelä-Korean tunnetuimpien kulttuurivientien joukkoon.

Blackpinkin Youtube-kanavalla on yli 99 miljoonaa tilaajaa, mikä on enemmän kuin yhdelläkään muulla artistikanavalla. Yhtyeen musiikkivideot ”DDU-DU DDU-DU” ja ”Kill This Love” ovat ylittäneet kaksi miljardia katselukertaa Youtubessa. ”How You Like That” -kappaleen tanssivideolla on 1,8 miljardia katselukertaa.

Blackpink palkittiin vuonna 2023 Guinness World Recordsin toimesta Spotifyn historian kaikkien aikojen striimatuimpana tyttöbändinä yli 8,8 miljardilla striimillään. Striimausten määrä oli toukokuuhun 2024 mennessä noussut ennätyksellisesti yli 13 miljardiin. Blackpinkistä tuli huhtikuussa 2023 sivuston ensimmäinen tyttöbändi, joka sai 40 miljoonaa seuraajaa.

 Muu toiminta 
Blackpink julkaisi vuonna 2021 useita videoita, joiden tarkoituksena oli lisätä nuorten tietoisuutta ilmastonmuutoksesta. Glasgow’n ilmastokokouksen järjestäjien mukaan videot nostivat merkittävästi nuoremman yleisön kiinnostusta konferenssiin. Charles III myönsi kaksi vuotta myöhemmin yhtyeen jäsenille Brittiläisen imperiumin ritarikunnan (MBE) tunnustukset ympäristönsuojelun puolestapuhumisesta.

 Jäsenet 
 Jisoo – laulaja ja vanhin jäsen
 Jennie – pääräppäri ja johtava laulaja
 Rosé – päälaulaja ja johtava tanssija  
 Lisa – räppäri, sivulaulaja, päätanssija ja nuorin jäsen

 Diskografia 

 Studioalbumit 



 Filmografia 
 Blackpink House (2018)
 Blackpink Diaries (2019)
 24/365 (2020)
 Blackpink: Light Up the Sky (2020)
 Blackpink: The Movie (2021)
 Blackpink World Tour [Born Pink] In Cinemas (2024)

 Lähteet 

 Aiheesta muualla 

*